Пошто су крајем 1943. након капитулације Италије, разоружале већи део италијанске војске и организовале одбрану јадранске обале (Операција Ахзе), немачке снаге су у зиму 1943/44. предузеле више операција ради разбијања снага НОВЈ на централном делу југословенског ратишта. У почетку тих операција територија Херцеговине била је поприште врло жестоких борби, јер су немачке снаге, у сарадњи са усташким, домобранским и четничким јединицама, настојале да под својом контролом одрже комуникације које преко Херцеговине воде на јадранску обалу. Крајем новембра 1943. немачка дивизија Принц Еуген, са јединицама "6. домобранског здруга" и деловима "Требињског" и "Невесињског четничког корпуса", ојачана борбеном групом из немачке 181. пешадијске дивизије, предузела је напад из Невесиња, Стоца и Билеће ради разбијања 29. херцеговачке дивизије НОВЈ, како би избила у рејон Калиновика и Фоче и напала јединице 3. корпуса НОВЈ. Непријатељ није успео да уништи "29. дивизију": неколико дана Дивизија је пружала отпор његовим колонама, а затим се извукла испод удара надмоћнијих снага и преузела иницијативу нападајући непријатељева упоришта и комуникације у граничном делу Херцеговине и Црне Горе.